Wat is die Vierde Industriële Revolusie? - Jou Werk | Solidariteit WêreldJou Werk | Solidariteit Wêreld
Tuis › AF › Wat is die Vierde Industriële Revolusie?
Wat is die Vierde Industriële Revolusie?
Dinsdag | 26 Februarie | 2019
Daar is min aspekte van die moderne lewe wat so kragtig en tog so swak gedefinieer en newelagtig is as die Vierde Industriële Revolusie.
Dit is 'n term wat raadskamers en klaskamers laat gons en vervaardigers fyn laat kyk na hul sakemodelle om hulle voor te berei op hierdie "aanslag" en die veranderings wat dit sal meebring. En hoewel dit in die 21ste eeu baie in die omgangstaal gebruik word, en ten spyte van die onvermydelike diepgaande impak wat dit op ons lewens gaan hê, weet die groot meerderheid mense op die planeet steeds nie wat dit inhou nie – selfs al word hulle daardeur beïnvloed. En om onbewus te wees van iets, beteken om nie die gevolge te begryp nie en swak voorberei te wees om dit te hanteer.
Soos die naam aandui, is die Vierde Industriële Revolusie die jongste episode in 'n reeks gebeure wat al vir honderde jare groot veranderinge rondom die wêreld teweeg gebring het. Dit is die moeite werd om hierdie progressie te ondersoek ten einde te kan verduidelik hoe die jongste herhaling ontstaan het.
Klaus Schwab, stigter en voorsitter van die Wêreld Ekonomiese Forum (WEF), sê die Eerste Industriële Revolusie het van ongeveer 1760 tot ongeveer 1840 geduur. "Dit is deur die konstruksie van spoorweë en die uitvinding van die stoomenjin aangevuur en het meganiese produksie ingelui. Die tweede industriële revolusie, wat in die laat 19de eeu begin het en tot in die vroeë 20ste eeu geduur het, het massaproduksie moontlik gemaak, ondersteun deur die koms van elektrisiteit en die monteerbaan," skryf hy in sy invloedryke boek oor die onderwerp, The Fourth Industrial Revolution.
"Die derde industriële revolusie het in die 1960's begin. Dit word gewoonlik die rekenaar- of digitale revolusie genoem omdat dit gekataliseer is deur die ontwikkeling van halfgeleiers, hoofraamrekenaars (1960's), persoonlike rekenaars (1970's en 1980's) en die internet (1980's)."
Hy glo die jongste revolusie het aan die begin van die eeu begin en bou voort op die digitale revolusie. Dit word gekenmerk deur 'n "veel meer alomteenwoordige en mobiele internet, deur kleiner en kragtiger sensors wat goedkoper geword het, en deur kunsmatige intelligensie (KI) en leer".
Die WEF-webblad voeg die volgende omvattende skets by hierdie lys: "Hierdie moontlikhede sal vermenigvuldig word deur ontluikende tegnologiese deurbrake in velde soos robotika, die internet van dinge, outonome voertuie, 3-D-drukwerk, nanotegnologie, biotegnologie, materiaalwetenskap, energieopberging en kwantumrekenarisering."
Die beroemde joernalis Thomas Friedman skryf in sy internasionale topverkoper, Thank you for being late, dat die internet van dinge elke ding in staat sal stel om 'n sensor te hê wat sal uitsaai wat sy toestand op daardie oomblik is. Dit sal dit moontlik maak om sy werkverrigting in reaksie daarop oombliklik aan te pas of te voorspel en dit vorm die basis van kunsmatige intelligensie.
Dit manifesteer in meer onlangse vernuwings soos selfbestuurkarre en hommeltuie tot virtuele assistente en sagteware wat vertaal of investeer. Schwab beskryf 3D-drukwerk soos volg: "3D-drukwerk bestaan uit die skep van 'n fisiese voorwerp deur laag op laag van 'n digitale 3D-tekening of –model te druk. Dit is die teenoorgestelde van subtraktiewe vervaardiging, wat is hoe dinge tot nou toe gemaak is deur lae van 'n stuk materiaal te verwyder totdat die verlangde vorm verkry is." Hierdie tegnologie word in 'n reeks toepassings aangewend, van windturbines tot mediese implantate.
Waar mens en masjien gedurende vorige revolusies nou saamgewerk het, laat die nuutste verwikkelinge toe dat masjiene baie van die kognitiewe take oorneem wat voorheen as die uitsluitlike gebied van mense beskou is. Dit verg min moeite om te sien watter blywende en diepgaande impak dit gaan hê op die aard van werk soos dit in die verlede deur mense gedoen is.
Dr. Henry Kissinger, nasionale veiligheidsraadgewer tydens die Nixon-administrasie en waarskynlik die wêreld se voorste diplomaat, skryf in The Arlantic dat die mens swak voorbereid is vir KI en vra wanhopig 'n noodlotsvraag" "Wat sal van die mens se bewussyn word as sy toeligtingsmag deur KI oortref word en gemeenskappe nie meer die wêreld waarin hul woon kan verklaar in terme wat vir hulle betekenis het nie?"
Die futuris, outeur en Forbes-bydraer Bernard Marr voeg by dat die Vierde Industriële Revolusie heeltemal van die vorige weergawes verskil omdat dit selfs ons opvattings oor wat dit beteken om 'n mens te wees, sal uitdaag. "Soos ons slim tegnologie in ons fabrieke en werkplekke implementeer, sal betrokke masjiene reageer, die hele produksielyn visualiseer en outonoom besluite neem. Daar word verwag dat hierdie revolusie 'n impak op alle dissiplines, nywerhede en ekonomieë sal hê."
Die WEF, Friedman, Kissinger en Marr voer almal aan dat hoewel die Vierde Industriële Revolusie op die Derde voortbou, dit 'n era op sy eie is en weens die alomteenwoordigheid van die internet waarskynlik meer ontwrigtend as sy voorgangers sal wees. Volgens hulle is die verandering nie meer lineêr nie maar eksponensieel. "Dit is die samesmelting van hierdie tegnologieë en hul interaksie reg oor die fisiese, digitale en biologiese domeine wat die vierde industriële revolusie fundamenteel anders as die vorige revolusies maak," skryf Schwab.
Of ons nou hou van die veranderinge wat deur die Vierde Industriële Revolusie op ons afgedwing word of dit haat, ons sal dit moet verstaan en daarby moet aanpas ─ of die risiko van agteruitgang moet loop.
Bernard Marr, 13 August 2018, "The 4th Industrial Revolution Is Here – Are You Ready?", https://www.forbes.com/sites/bernardmarr/2018/08/13/the-4th-industrial-revolution-is-here-are-you-ready/#574d90d9628b.
Henry A. Kissinger, June 2018, "How the Enlightenment ends", https://www.theatlantic.com/magazine/archive/2018/06/henry-kissinger-ai-could-mean-the-end-of-human-history/559124/.
Klaus Schwab, 2016, "The Fourth Industrial Revolution", World Economic Forum.
Thomas L. Friedman, 2016, "Thank you for being late: An optimist's guide to thriving in the age of accelerations", Penguin Books.